钦定古今图书集成/方舆汇编/职方典/第1214卷 > 《湘夫人》前人
## 钦定古今图书集成/方舆汇编/职方典/第1214卷 > 《湘夫人》前人

帝子降兮北渚，目眇眇兮愁予。袅袅兮秋风，洞庭波
兮木叶下。登白𬞟兮骋望，与佳期兮夕张。鸟何萃兮
𬞟中，罾何为兮木上？沅有芷兮澧有兰，思公子兮未
敢言。恍惚兮远望，观流水兮潺湲。麋何为兮庭中，蛟
何为兮水裔。朝驰余马兮江皋，夕济兮西澨。闻佳人
兮召予，将腾驾兮偕逝。筑室兮水中，葺之兮荷盖。荪
壁兮紫坛，匊芳椒兮盈堂，桂栋兮兰橑，辛夷楣兮药
房，罔薜荔兮为帷，擗蕙櫋兮既张，白玉兮为镇，疏石
兰兮为芳芷。葺兮荷屋，缭之兮杜衡，合百草兮实庭，
建芳馨兮庑门，九嶷缤兮并迎，灵之来兮如云。捐余
袂兮江中，遗余褋兮澧浦。搴汀洲兮杜若，将以遗兮
远者。时不可兮骤得，聊逍遥兮容与。